Преюдициално запитване от Bundesfinanzhof (Германия), постъпило на 9 март 2022 г. — Finanzamt Hamm/Harry Mensing
(Дело C-180/22)
Език на производството: немски
Запитваща юрисдикция
Bundesfinanzhof
Страни в главното производство
Жалбоподател: Finanzamt Hamm
Ответник: Harry Mensing
Преюдициални въпроси
При обстоятелства като тези в главното производство, при които въз основа на решение Mensing1 данъчнозадължено лице се позовава на факта, че доставката на произведения на изкуството, които е получило с освободена вътреобщностна доставка от автора (или от негови правоприемници), също попада в приложното поле на режима за облагане на маржа на печалбата, предвиден в член 311 и следващите от Директива 2006/112/ЕО2, трябва ли с оглед на точка 49 от посоченото решение данъчната основа да се определя само съгласно правото на Съюза, поради което не е допустимо произнасящата се като последна инстанция национална юрисдикция да тълкува разпоредба на националното право (в случая член 25а, параграф 3, трето изречение от Umsatzsteuergesetz [Закон за данъка върху оборота]) в смисъл, че дължимият за вътреобщностното придобиване данък не е част от данъчната основа?
При утвърдителен отговор на първия въпрос: трябва ли член 311 и следващите от Директива 2006/112/ЕО да се разбират в смисъл, че при прилагането на режима за облагане на маржа на печалбата към доставки на произведения на изкуството, придобити преди това в рамките на Общността от автора (или от негови правоприемници) дължимият върху вътреобщностното придобиване данък намалява маржа на печалбата или в това отношение е налице неволно допусната празнота в правото на Съюза, която не може да бъде попълнена по пътя на доразвиването на правото чрез тълкуване в съдебната практика, а може да бъде попълнена само от законодателя на Съюза?
____________
1     Решение от 29 ноември 2018 г. (С-264/17, EU:C:2018:968).
1     Директива 2006/112/ЕО на Съвета от 28 ноември 2006 година относно общата система на данъка върху добавената стойност (ОВ L 347, 2006 г., стр. 1; Специално издание на български език, 2007 г., глава 9, том 3, стр. 7).